CELEX: 32019R0927
Language: el
Date: 2019-06-03 00:00:00
Title: Εκτελεστικός κανονισμός (ΕΕ) 2019/927 της Επιτροπής, της 3ης Ιουνίου 2019, σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία

6.6.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 148/19
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/927 ΤΗΣ ΕΠΙΤΡΟΠΗΣ
         της 3ης Ιουνίου 2019
         σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (1), και ιδίως το άρθρο 57 παράγραφος 4 και το άρθρο 58 παράγραφος 2,
         Εκτιμώντας τα ακόλουθα:
         
                     (1)
                  
                  
                     Για να εξασφαλιστεί η ομοιόμορφη εφαρμογή της Συνδυασμένης Ονοματολογίας που προσαρτάται στον κανονισμό (ΕΟΚ) αριθ. 2658/87 του Συμβουλίου (2), είναι αναγκαίο να θεσπιστούν μέτρα όσον αφορά την κατάταξη των εμπορευμάτων που αναφέρονται στο παράρτημα του παρόντος κανονισμού.
                  
               
                     (2)
                  
                  
                     Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της Συνδυασμένης Ονοματολογίας (ΣΟ). Οι εν λόγω κανόνες ισχύουν επίσης και για κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν οποιαδήποτε νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
                  
               
                     (3)
                  
                  
                     Κατ' εφαρμογή αυτών των γενικών κανόνων, τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα θα πρέπει να καταταγούν στον κωδικό ΣΟ που εμφαίνεται στη στήλη (2), για τους λόγους που αναφέρονται στη στήλη (3) του εν λόγω πίνακα.
                  
               
                     (4)
                  
                  
                     Είναι σκόπιμο να προβλεφθεί ότι ο δικαιούχος των δεσμευτικών δασμολογικών πληροφοριών, οι οποίες έχουν εκδοθεί σχετικά με τα εμπορεύματα που αφορά ο παρών κανονισμός και δεν είναι σύμφωνες με τον παρόντα κανονισμό, μπορεί να συνεχίσει να τις επικαλείται επί μια ορισμένη χρονική περίοδο, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013. Η περίοδος αυτή θα πρέπει να είναι τρίμηνη.
                  
               
                     (5)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακού Κώδικα,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα κατατάσσονται στη Συνδυασμένη Ονοματολογία στον κωδικό ΣΟ που αναφέρεται στη στήλη (2) του εν λόγω πίνακα.
         
         
            Άρθρο 2
            Οι δεσμευτικές δασμολογικές πληροφορίες που δεν είναι σύμφωνες με τον παρόντα κανονισμό μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013, κατά τη διάρκεια περιόδου τριών μηνών από την ημερομηνία έναρξης της ισχύος του παρόντος κανονισμού.
         
         
            Άρθρο 3
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 3 Ιουνίου 2019.
            
               
                  Για την Επιτροπή,
               
               
                  εξ ονόματος του Προέδρου,
               
               Stephen QUEST
               
                  Γενικός Διευθυντής
               
               
                  Γενική Διεύθυνση Φορολογίας και Τελωνειακής Ένωσης
               
            
         
         
            (1)  ΕΕ L 269 της 10.10.2013, σ. 1.
         
            (2)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).
      
      
         
            ΠΑΡΑΡΤΗΜΑ
            
                        Περιγραφή των εμπορευμάτων
                     
                     
                        Κατάταξη
                        (κωδικός ΣΟ)
                     
                     
                        Αιτιολογία
                     
                  
                        (1)
                     
                     
                        (2)
                     
                     
                        (3)
                     
                  
                        Καλάθι διαστάσεων περίπου 32 × 27 × 20 cm, σχήματος ορθογωνίου παραλληλεπίπεδου.
                        Το είδος αποτελείται από χαλύβδινο σύρμα (η διάμετρος του σύρματος είναι περίπου 4 mm) και χαρτί. Το σύρμα τοποθετείται μόνο κατά μήκος των ακμών του ορθογωνίου παραλληλεπίπεδου, σχηματίζοντας το πλαίσιο. Το πλαίσιο στηρίζει ένα ύφασμα από χάρτινα νήματα στημονιού και υφαδιού.
                        Κάθε νήμα αποτελείται από δύο διπλωμένες και στριμμένες κατά μήκος χάρτινες ταινίες οι οποίες είναι στριμμένες μεταξύ τους. Κάθε στριμμένη χάρτινη ταινία έχει πλάτος περίπου 5,5 mm. Το σύρμα καλύπτεται εξ ολοκλήρου από το χαρτί.
                        Βλ. εικόνες (*1).
                     
                     
                        6307 90 98 
                     
                     
                        Η κατάταξη διέπεται από τον γενικό κανόνα 1, τον γενικό κανόνα 3 στοιχείο β) και τον γενικό κανόνα 6 για την ερμηνεία της Συνδυασμένης Ονοματολογίας, τη σημείωση 1 του κεφαλαίου 63 και το κείμενο των κωδικών ΣΟ 6307 , 6307 90  και 6307 90 98 .
                        Το καλάθι δεν αποτελεί είδος οικιακής χρήσης από χυτοσίδηρο, σίδηρο ή χάλυβα της κλάσης 7323 , διότι δεν είναι το σύρμα από κοινό μέταλλο, αλλά το χάρτινο ύφασμα που προσδίδει στο είδος τον ουσιώδη χαρακτήρα του κατά την έννοια του γενικού κανόνα 3 στοιχείο β), δεδομένου ότι το είδος έχει την εμφάνιση χάρτινου καλαθιού. Δεν έχει την εμφάνιση μεταλλικού καλαθιού, δεδομένου ότι το σύρμα καλύπτεται πλήρως από το χαρτί και, ως εκ τούτου, δεν είναι ορατό. Επιπλέον, το είδος είναι κυρίως κατασκευασμένο από χαρτί. Επομένως, αποκλείεται η κατάταξη στην κλάση 7323 .
                        Δεδομένου ότι οι χάρτινες ταινίες είναι στριμμένες, θεωρούνται νήματα από χαρτί (υφαντικά νήματα) κατά την έννοια της κλάσης 5308  [βλ. επίσης τις Επεξηγηματικές Σημειώσεις του Εναρμονισμένου Συστήματος (ΕΣΕΣ) για την κλάση 5308 , B) νήματα από χαρτί, τρίτο εδάφιο]. Αποκλείεται η κατάταξη του είδους στο κεφάλαιο 46 δυνάμει της σημείωσης 1 του κεφαλαίου 46, επειδή τα υφαντικά νήματα δεν θεωρούνται «πλεκτικές ύλες».
                        Επιπλέον, τα νήματα υφαίνονται μαζί και δημιουργούν ένα ύφασμα (νήματα στημονιού και υφαδιού). Ως εκ τούτου, το καλάθι δεν αποτελεί είδος νήματος από χαρτί, αλλά είδος κατασκευασμένο από ύφασμα, και αποκλείεται η κατάταξή του στην κλάση 5609  [βλ. επίσης τις ΕΣΕΣ για την κλάση 5609 , πρώτο και τρίτο εδάφιο, στοιχείο γ)].
                        Τα έτοιμα υφαντουργικά είδη από οποιοδήποτε ύφασμα, που δεν περιγράφονται ειδικότερα αλλού στην Ονοματολογία κατατάσσονται στο τμήμα I του κεφαλαίου 63 [βλ. επίσης τις ΕΣΕΣ για το κεφάλαιο 63, Γενικές παρατηρήσεις, σημείο 1), πρώτο εδάφιο].
                        Ως εκ τούτου, το είδος πρέπει να καταταγεί στον κωδικό ΣΟ 6307 90 98  ως άλλο έτοιμο υφαντουργικό είδος.
                     
                  
               (*1)  Οι εικόνες έχουν αποκλειστικά ενημερωτικό σκοπό.